Official Journal L 086 , 27/03/2001 P. 0018 - 0028



Ir-Regolament tal-Kummissjoni (KE) Nru 588/2001 tas-26 ta' Marzu 2001 li jimplimenta r-Regolament tal-Kunsill (KE) Nru 1165/98 rigward statistiċi ta' terminu qasir fir-rigward ta' t-tifsira ta' varjabbli IL-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jistabbilixxi l-Komunità Ewropea, Wara li kkunsidrat ir-Regolament tal-Kunsill (KE) Nru 1165/98 tad-19 ta' Mejju 1998 rigward statistiċi ta' terminu qasir [1], u b'mod partikolari l-Artikolu 3 u l-Artikolu 17(ċ) tiegħu, Billi: (1) Ir-Regolament (KE) Nru 1165/98 jistabbilixxi qafas komuni għall-produzzjoni ta' statistiċi tal-Komunità ta' terminu fil-qasir fuq iċ-ċiklu tan-negozju. (2) Skond l-Artikolu 17(ċ) tar-Regolament (KE) Nru 1165/98, miżuri ta' implimentazzjoni huma meħtieġa rigward it-tifsir ta' varjabbli li jridu jiġu provduti. (3) Il-miżuri li li għalihom jipprovdi dan ir-Regolament huma skond l-opinjoni mogħtija mill-Kumitat tal-Programmi Statistiċi, stabbilit bid-Deċiżjoni tal-Kunsill 89/382/KEE, Euratom [2], ADOTTA DAN IR-REGOLAMENT: Artikolu 1 Tifsira tal-varjabbli Ir-Regolament (KE) Nru 1165/98 jispeċifika fl-Anness A(ċ)(1), l-Anness B(ċ)(1), l-Anness Ċ(ċ)(1) u l-Anness D(ċ)(1) il-varjabbli li jridu jiġu koperti bi statistika ta' terminu qasir. It-tifsiriet tal-varjabbli, kif ukoll l-għanijiet, il-karatteristiċi u l-kalkulazzjoni ta' l-indiċi relevanti, huma stipulati fl-Anness. Artikolu 2 Implimentazzjoni tat-tifsiriet L-Istati Membri għandhom japplikaw it-tifsiriet stipulati fl-Anness għall-ġbir ta' tagħrif statistiku koperti bir-Regolament (KE) 1165/98 mhux aktar tard minn sena wara li r-Regolament preżenti jidħol fis-seħħ. L-Istati Membri għandhom jikkomformaw mat-tifsira ta' tagħrif statistiku kopert bir-Regolament (KE) 1165/98 għat-tifsiriet stipulati fl-Anness mhux aktar tard mir-reviżjoni li jmiss tas-sena bażi mbassra fl-Artikolu 11 tar-Regolament (KE) 1165/98. L-Istati Membri għandhom, fl-implimentazzjoni tat-tifsiriet stipulati fl-Anness, jieħdu l-miżuri meħtieġa sabiex jiżguraw li t-tagħrif statistiku eżistenti kopert bir-Regolament (KE) 1165/98 ikun rivedut b'kalkulazzjoni mill-ġdid jew stmat sabiex jissodisfa tali tifsiriet. Ir-riżultati ta' varjabbli li jvarja b'mhux aktar minn 0,2 % mir-riżultati ta' varjabbli li jikkonforma mat-tifsiriet tal-varjabbli stipulati fl-Anness jitqiesu li jkunu jikkonformaw. Artikolu 3 Informazzjoni fuq konformità mat-tifsiriet Kull Stat Membru għandu jittrasmetti lill-Kummissjoni, fuq talba tagħha, kull informazzjoni rilevanti dwar il-konformità ta' tagħrif statistiku fi ħdan l-Istat Membru għat-tifsiriet stipulati fl-Anness. Artikolu 4 Dħul fis-seħħ Dan ir-Regolament għandu jidħol fis-seħħ fl-20 jum li jiġi wara l-pubblikazzjoni tiegħu fil-Ġurnal Uffiċjali tal-Komunitajiet Ewropej. Dan ir-Regolament għandu jorbot fl-intier tiegħu u japplika direttament fl-Istati Membri kollha. Magħmul fi Brussel, fis-26 ta' Marzu 2001. Għall-Kummissjoni Pedro Solbes Mira Membru tal-Kummissjoni [1] ĠU L 162, tal-5.6.1998, p.1. [2] ĠU L 181, tat-28.6.1989, p. 47. -------------------------------------------------- ANNESS TIFSIRIET TAL-GĦANIJIET U L-KARATTERISTIĊI TAL-VARJABBLI Varjabbli 110: Produzzjoni Huwa l-għan ta' l-indiċi tal-produzzjoni li jkejjel bidliet fil-volum ta' output fl-egħluq u f'intervalli regolari. Jipprovdi kejl tax-xejra tal-volum fil-valur miżjud fl-ispiża fatturali fuq perjodu ta' referenza partikolari [1]. L-indiċi tal-produzzjoni huwa kejl teoretiku li jrid jiġi approssimat b'mezzi prattiċi. Il-valur miżjud fl-ispiża fattorali [2] tista tiġi kkalkolata mill-ammont ta' valur tal-bejgħ (eskluża l-VAT u taxxi oħra simili mnaqqsa direttament marbuta mal-valur tal-bejgħ), miżjud ma’ produzzjoni kapitalizzata, miżjuda ma’ valur tal-bejgħ operativ ieħor jew imnaqqas bil-bidliet fil-ħażniet, imnaqqas bix-xiri ta' merkanzija u servizzi, mnaqqas b'taxxi oħra fuq prodotti li huma marbuta mal-valur tal-bejgħ imma li ma jistgħux jitnaqqsu, mnaqqsa bid-dazji u taxxi marbuta mal-produzzjoni. Valur tal-bejgħ u spejjeż iklassifikati bħala finanzjarja jew straordinarju fir-rendikonti tal-kumpannija huma esklużi mill-valur miżjud. Sussidji fuq prodotti u fuq produzzjoni huma nklużi fil-valur miżjud fl-ispiża fatturali, minkejja li kull taxxa fuq prodotti u produzzjoni hija eskluża. Il-valur miżjud fl-ispiża fatturali huwa kkalkulat "gross" bħala aggustamenti fil-valur (bħalma hu d-diprezzament) ma jitnaqqsux. Nota: it-taxxi indiretti jistgħu jiġu separati fi tlett gruppi. (i) L-ewwel ikopri l-VAT u taxxi oħra maqtugħa direttament marbuta mal-valur tal-bejgħ li huma esklużi mil-valur tal-bejgħ. Dawn it-taxxi huma miġbura fi stadji mill-intrapriża u mġarrba kollha mix-xerrej finali. (ii) It-tieni grupp jikkonċerna kull taxxa oħra u dazju marbut ma prodotti li huma jew: (1) marbuta mal-valur tal-bejgħ u ma jistgħu jitnaqqsu, jew (2) taxxi fuq prodotti mhux marbuta mal-valur tal-bejgħ. Inkluz hawn huma taxxi u dazji fuq importazzjoni u taxxi fuq produzzjoni, esportazzjoni, bejgħ, trasferriment, kera jew fornitura ta' merkanzija u servizzi jew bħala riżultat ta' l-użu tagħhom għall-komsum jew il-formazzjoni kapitali tagħhom. (iii) It-tielet grupp jikkonċerna taxxi u dazji marbuta mal-produzzjoni. Dawn huma ħlasijiet obbligatorji, mhux rikompensati, bi flus jew b'mod ieħor li huma miġbura mill-gvern ġenerali, jew mill-istituzzjonijiet ta' l-Unjoni Ewropea, fir-rigward tal-produzzjoni u l-importazzjoni ta' merkanzija u servizzi, l-impjieg tax-xogħol, il-pussess jew l-użu ta' l-art, bini jew assi oħra wżati għall-produzzjoni irrispetivament tal-kwantità jew il-valur ta' l-merkanzija u servizzi prodotti jew mibjugħa. Il-formula teoretika ta' l-indiċi tal-produzzjoni (Q) huwa indiċi tal-volum ta' tip Laspeyres, i.e. +++++ TIFF +++++ It-tagħrif meħtieġ għall-kumpilazzjoni ta' tali ndiċi huwa, madankollu, mhux disponibbli fuq bażi ta' kull xahar. Fil-prattika, valuri prokurati adattati għat-tkomplija ta' l-indiċi huma: - tkomplija tal-valuri gross tal-produzzjoni (imniżżla), - tkomplija skond il-volumi, - tkomplija tal-valuri gross tal-produzzjoni (imniżżla), - tkomplija bil-valur tal-bejgħ tax-xogħol, - tkomplija bil-valur tal-bejgħ ta' materja prima, - tkomplija bil-valur tal-bejgħ ta' l-enerġija, Skond il-metodu approssimativ wżat, l-indiċi tal-produzzjoni għandu jagħti kont ta': - il-varjazzjonijiet fit-tip u l-kwalità tal-kommoditajiet u tal-valur tal-bejgħ tal-materji, - bdil fil-ħażniet ta' merkanzija lesti u xogħol għaddej fuq merkanzija u servizzi, - bdil fir-relazzjonijiet tekniċi ta' valur tal-bejgħ u output (teknika ta' l-ipproċċessar), - servizzi relatati mal-kisba ta' valur miżjud, bħalma hu l-ġemgħa ta' unitajiet ta' produzzjoni, immuntar, installazzjonijiet, tiswijiet, ippjanar, inġinerija, ħolqien ta' software. Varjabbli 115: Produzzjoni tal-kostruzzjoni tal-bini Varjabbli 116: Produzzjoni ta' inġinerija ċivili L-għanijiet u l-karatteristiċi ta' l-indiċi għall-varjabbli 110 (produzzjoni) japplikaw ukoll għall-indiċi tal-varjabbli fuq kostruzzjoni ta' bini u inġinerija ċivili. Id-diviżjoni tal-produzzjoni bejn kostruzzjoni tal-bini u l-inġinerija ċivili hija bbażata fuq il-klassifikazzjoni ta' t-tipi ta' kostruzzjoni (CC). L-għan ta' dawn l-indiċi huwa li juru l-evoluzzjoni tal-valur miżjud għal kull wieħed miż-żewġ sezzjonijiet prinċipali fil-kostruzzjoni, ċioe’ xogħol ta' bini u inġinerija ċivili. Dawn l-indiċi huma kkalkulati bl-għoti ta'l-informazzjoni bażika (output imniżżel, sigħat maħduma, awtorizzazzjonijiet/permessi) għall-prodotti fiċ-CC u imbagħad maqgħuda flimkien l-indiċi tal-prodott skond iċ-CC fil-livell sezzjonali. Varjabbli 120: Valur tal-bejgħ Huwa l-għan ta' l-indiċi tal-valur tal-bejgħ li juri l-evoluzzjoni tas-suq għall-merkanzija u servizzi. Il-valur tal-bejgħ [3] jikkomprendi t-totali fatturati mill-unità ta' l-osservazzjoni matul il-perjodu ta' referenza, u din tikkorispondi mal-bejgħ ta' merkanzija jew servizzi fis-suq provduti lill-partijiet terzi. Il-valur tal-bejgħ jinkludi kull dazju u taxxa fuq l-merkanzija jew servizzi fatturati mill-unità bl-eċċezzjoni tal-VAT li dwarha tkun ħarġet il-fattura mill-unità vis-a-vis ix-xerrej u taxxi simili oħra mnaqqsa direttament marbuta mal-valur tal-bejgħ. Il-valur tal-bejgħ jinkludi wkoll kull spiża oħra (trasport, imballaġġ, eċċ) mgħoddija lix-xerrej, ukoll jekk dawn l-ispejjeż huma elenkati separatament fil-fattura. Tnaqqis fil-prezzijiet, roħs, u skonti kif ukoll il-valur ta' pakkeġġar irritornat iridu jiġu mnaqqsa. Tnaqqis fil-prezzijiet, roħs u bonuses konċessi aktar tard lill-klijenti, bħal per eżempju fl-aħħar tas-sena, m'humiex ikkonsidrati. Valur tal-bejgħ ikklassifikat bħala valur tal-bejgħ operattiv ieħor, valur tal-bejgħ finanzjarju u valur tal-bejgħ straordinarju fil-konteġġi tal-kumpanniji huwa eskluz mill-valur tal-bejgħ. Sussidji riċevuti minn awtoritajiet pubbliċi jew l-istituzzjoniet ta' l-Unjoni Ewropea huma wkoll esklużi. Skond din it-tifsira, l-merkanzija ġeneralment inklużi huma: - bejgħ ta' prodotti manufatturati, - bejgħ ta' prodotti manufatturati minn sub-kuntratturi, - bejgħ ta' merkanzija mixtrija għall-bejgħ mill-ġdid fl-istess kondizzjoni kif riċevuti, - servizzi provduti li dwarhom tkun inħarġet fattura. - bejgħ ta' prodotti sekondarji, - spejjeż skond fatturi għall-imballaġġ u trasport, - sigħat maħduma skond il-fatturi lill-partijiet terzi għall-ħidma subkuntratta biss, - immuntar skond fatturi, installazjonijiet u tiswijiet, - ħlas bin-nifs skond fatturi (ħlas bi stadji), - żvilupp skond fatturi ta' software u liċenzi ta' software, - bejgħ ta' enerġija elettrika provduta, gass, sħana, stijm u ilma, - bejgħ ta' materji ta' fdalijiet u skart. Bla ħsara għat-trattament ta' valur tal-bejgħ ikklasifikat bħala valur tal-bejgħ operattiv ieħor, valur tal-bejgħ finanzjarju u valur tal-bejgħ straordinarju fil-konteġġi tal-kumpannija [4], l-merkanzija ġeneralment esklużi huma: - kummissjonijiet, - kera u kirjiet, - kirjiet għall-unitajiet tal-produzzjoni proprja u magni jekk użati minn partijiet terzi, - kiri ta' bini residenzjali tal-kumpannija proprja, - valur tal-bejgħ mill-ħlasijiet tal-liċenzi, - valur tal-bejgħ mill-faċilitajiet ta' l-impjegati (per eżempju mil-canteen tal-fabbrika), - il-provvista ta' prodotti u servizzi ġewwa l-unità ta' l-osservazzjoni, - bejgħ ta' art proprja u assi fissi, - bejgħ jew kiri ta' propjetajiet proprji, - bejgħ ta' ishma, - valur tal-bejgħ ta' mgħax u dividendi, - sussidji, - valur tal-bejgħ straordinarju ieħor. L-merkanzija hawn fuq jistgħu jiġu nklużi jekk jiġġeneraw valur tal-bejgħ fil-qasam prinċipali tal-ħidma ta' unità ta' osservazzjoni. Varjabbli 121: Valur tal-bejgħ domestiku Varjabbli 122: Valur tal-bejgħ mhux domestiku Il-miri u l-karatteristiċi ta' l-indiċi għall-varjabbli 120 (valur tal-bejgħ) japplikaw ukoll għall-indiċi ta' distinzjoni bejn valur tal-bejgħ domestiku u valur tal-bejgħ mhux domestiku. L-indiċi ta' valur tal-bejgħ domestiku u mhux domestiku jinħtieġ li l-valur tal-bejgħ jinqasam skond l-ewwel destinazzjoni tal-prodott ibbażat fuq il-bidla tal-pussess (kemm jekk hemm jew m'hemmx ukoll movimenti fiżiċi korrispondenti ta' l-merkanzija minn fruntiera għall-oħra). Id-destinazzjoni hija stabbilita mir-residenza tal-parti terza li xtrat l-merkanzija u s-servizzi. Is-suq domestiku huwa mfisser bħala partijiet terzi residenti fl-istess territorju nazzjonali bħall-unità ta' l-osservazzjoni. Varjabbli 123: Volum ta' bejgħ Il-volum tal-bejgħ jirrapresenta il-valur tal-valur tal-bejgħ fi prezzijiet kostanti u bħala tali huwa indiċi kwantitativ. Jista’ jiġi kkalkulat bħala valur tal-bejgħ bil-prezzijiet korrenti, imnaqqsa bid-deflazzjoni tal-bejgħ, jew bħala indiċi tal-kwantità li hu marbut direttament mill-kwantità ta' merkanzija mibjugħa. L-informazzjoni dwar il-volum tal-bejgħ (varjabbli 123) jista’ jiġi wżat minnflok id-deflazzjoni tal-bejgħ (varjabbli 330) fl-Anness Ċ (negozju bl-imnut u tiswija) tar-Regolament (KE) Nru 1165/98. Varjabbli 130: Ordnijiet ġodda rċevuti Huwa l-mira ta' l-ordnijiet ġodda rċevuti li juri l-iżvilupp tad-domanda għall-prodotti u servizzi bħala indikazzjoni tal-produzzjoni futura. Huwa wkoll adattat sabiex jindika jekk id-domanda toriġinax minn suq domestiku jew mhux domestiku. Ordni huwa mfisser bħala l-valur ta' kuntratt li jorbot il-produttur ma’ parti terza fir-rigward tal-provvista mill-produttur ta' merkanzija u servizzi. L-ordni hija aċċettata jekk, fil-ġudizzju tal-produttur, hemm evidenza biżżejjed għal ftehim validu. Ordnijiet ġodda jirreferu għall-merkanzija u servizzi li jridu jiġu provduti mill-unità ta' l-osservazzjoni, inkluzi dawk li joriġinaw minn sub-kuntratturi. L-merkanzija li ġejjin għandhom jiġu mnaqqsa mill-valur ta' l-ordnijiet: - Il-VAT u taxxi oħra simili deduċibbli direttament marbuta mal-valur tal-bejgħ, - tnaqqis fil-prezzijiet, roħs u skonti meta huma mogħtija fiż-żmien ta' l-ordni kif ukoll il-valur ta' l-imballaġġ li huwa mistenni li jiġi ritornat wara l-konsenjar, - sussidji riċevuti minn awtoritajiet pubbliċi jew l-istituzzjoniet ta' l-Unjoni Ewropea. Ordnijiet ta' perjodi ta' qabel li ġew ikkanċellati matul il-perjodu ta' osservazzjoni m'għandhomx jiġu mnaqqsa mill-ordnijiet il-ġodda riċevuti l-anqas l-indiċi għall-perjodi ta' qabel m'huwa rivedut minnħabba il-kanċellamenti. Ordnijiet ġodda jinkludu kull dazju u taxxa fuq l-merkanzija u servizzi li għandhom ikunu ffatturati mill-unità bl-eċċezzjoni tal-VAT u taxxi oħra simili mnaqqsa direttament marbuta mal-valur tal-bejgħ. Il-valur ta' ordnijiet ġodda jinkludu wkoll kull spiża oħra (trasport, imballaġġ, eċċ) mgħoddija lix-xerrej, ukoll jekk dawn l-ispejjeż ikunu elenkati separatament fil-fattura. Varjabbli 131: Ordnijiet domestiċi ġodda Varjabbli 132: Ordnijiet mhux domestiċi ġodda Il-miri u l-karatteristiċi ta' l-indiċi għall-varjabbli 130 (ordnijiet ġodda riċevuti) japplikaw ukoll għall-indiċi ta' distinzjoni bejn l-ordnijiet ġodda domestiċi u mhux domestiċi. L-indiċi ta' l-ordnijiet il-ġodda domestiċi u mhux domestiċi riċevuti jeħtieġ li l-ordnijiet il-ġodda li jkunu riċevuti li jkunu mqassma skond l-oriġini ta' l-ordni msejjes fuq il-bdil tal-pussess. L-oriġini huwa stabbilit skond ir-residenza tal-parti terza li għamlet l-ordni. Is-suq domestiku huwa mfisser bħala partijiet terzi residenti fl-istess territorju ekonomiku (ara definizzjoni ta' territorju ekonomiku fl-aħħar ta' dan l-anness) bħal dak ta' l-unità ta' osservazzjoni. Varjabbli 135: Ordnijiet ġodda għall-kostruzzjoni tal-bini Varjabbli 136: Ordnijiet ġodda riċevuti għall-inġinerija ċivili Il-miri u l-karatteristiċi ta' l-indiċi għall-varjabbli 130 (ordnijiet ġodda riċevuti) japplikaw ukoll għall-indiċi tal-varjabbli fuq ordnijiet ġodda riċevuti għall-kostruzzjoni tal-bini u inġinerija ċivili. Id-diviżjoni ta' ordnijiet ġodda riċevuti bejn kostruzzjoni tal-bini u inġinerija ċivili hija bbażata fuq il-klassifikazzjoni ta' tipi ta' kostruzzjoni (CC). L-għan ta' dawn l-indiċi huwa li juru l-possibbilitajiet ta' produzzjoni futura għal kull wieħed miż-żewġ sezzjonijiet fil-kostruzzjoni ċioe’ bini u inġinerija ċivili. Dawn l-indiċi huma kkalkulati bl-għoti ta' l-informazzjoni bażika fuq ordnijiet għall-prodotti fiċ-CC u imbagħad madgħuda flimkien l-indiċi tal-prodott skond iċ-CC fil-livell sezzjonali. Varjabbli 210: Numru ta' persuni impjegati Hija l-mira ta' l-indiċi tal-persuni impjegati sabiex jintwera l-iżvilupp ta' l-impjieġ fl-industrija, l-kostruzzjoni u s-servizzi. In-numru ta' persuni impjegati huwa mfisser bħala n-numru totali ta' nies li jaħdmu fl-unità ta' l-osservazzjoni (inklużi l-proprjetarji ħaddiema, sħab li jaħdmu regolarment fl-unità u ħaddiema tal-familja li ma jitħallsux), kif ukoll persuni li jaħdmu barra l-unità li jippartjenu għalija u li huma mħallsa minnha (e.g rappresentanti tal-bejgħ, impjegati tat-twassil, timijiet tat-tiswija u mantenutenzjoni) Tinkludi persuni assenti għal perjodu qasir (e.g assenza minħabba mard, assenza bi ħlas jew assenza speċjali), u wkoll dawk fuq strajk, imma mhux dawk assenti għal perjodu indefinit. Tinkludi wkoll ħaddiema part-time li huma kkunsidrati bħala tali taħt il-liġijiet tal-pajjiz konċernat u li huma fil-lista ta' l-impjegati, kif ukoll ħaddiema staġjonali, apprendisti u ħaddiema li jaħdmu mid-dar fuq il-lista tal-haddiema. In-numru ta' persuni impjegati jeskludi n-nies fornuti lill-unità minn intrapriżi oħra, persuni li qed jagħmlu xogħol ta' ħsarat u manutenzjoni fl-unità ta' l-osservazzjoni f'isem l-intrapriżi l-oħra, kif ukoll dawk fuq servizz militari obbligatorju. Ħaddiema tal-familja li ma jitħallsux tirreferi għall-persuni li joqgħodu mal-proprjetarju ta' l-unità u li jaħdmu regolarment għall-unità, imma m'għandhomx kuntratt ta' servizz u ma jirċevux somma fissa għax-xogħol li jagħmlu. Dan huwa limitat għal dawk il-persuni li m'humiex inklużi fil-lista ta' l-impjegati ta' l-unità oħra bħala l-ħidma prinċipali tagħhom. Skond din it-tifsira, il-gruppi nklużi huma: - kull impjegat imħallas, inkluzi l-kategoriji li ġejjin kemm-il darba jkunu inklużi fuq il-lista tal-ħaddiema: - ħaddiema li jaħdmu mid-dar, - apprendisti/haddiema li jkunu għadhom jitħarġu, - proprjetarji ħaddiema mħallsa u ħaddiema tal-familja mħallsa, - persuni fuq assenza temporanja (maternità, assenza minħabba mard, strajk, lock-out, eċċ.) għal perjodu definit, - ħaddiema part-time, - ħaddiema temporanji, - ħaddiema staġjonali, - persuni impjegati mhux imħallsa: - proprjetarji (sidien) ħaddiema mhux imħallsa, - ħaddiema tal-familja mhux imħallsa [5]. Il-gruppi esklużi huma: - ħaddiema ta' l-aġenzija (ħlief għall-attività li fiha dawn l-aġenziji tal-mpjieg huma kklasifikati), - persuni fuq assenza ndefinita (p.e. mard fit-tul, servizz militari jew servizz soċjali), - persuni li jagħmlu xogħol ta' tiswija jew manutenzjoni f'isem unitajiet oħra ta' osservazzjoni u ħaddiema oħra mislufa minn unitajiet ta' osservazzjoni oħra, - ħaddiema tal-familja inklużi fil-lista ta' l-impjegati ta' unità oħra bħala l-ħidma prinċipali tagħhom. In-numru ta' persuni impjegati għandu jiġi stabbilit bħala figura rappresentattiva għall-perjodu ta' referenza. Varjabbli 211: Numru ta' impjegati In-numru ta' impjegati huwa wżat bħala approssimazzjoni temporanja tan-numru tal-persuni impjegati. In-numru ta' impjegati huwa mfisser bħala dawk il-persuni li jaħdmu ma’ min iħaddem u li għandhom kuntratt ta' impjieg u jirċievu kumpens fil-forma ta' pagi, salarji, kumpens, manċi, xogħol imħallas bl-imqieta jew remunerazzjoni b'mod ieħor. Ir-relazzjoni bejn min iħaddem u impjegat teżisti meta jkun hemm ftehim, li jista’ jkun formali jew informali, bejn intrapriża jew persuna, normalment volontarjament minsuġ bejn iż-żewġ partijiet, fejn il-persuna jaħdem għall-intrapriża b'kumpens ta' remunerazzjoni fi flus jew b'mod ieħor. Ħaddiem huwa kkunsidrat li jaqla’ bil-ħlas jew b'salarju fl-unità partikolari jekk hu jew hi jirċievu ħlas jew salarju mill-unità mingħajr każ fejn ix-xogħol isir (ġewwa jew barra l-unità tal-produzzjoni). Ħaddiem minn aġenzija ta' l-impjieg temporanju huwa kkunsidrat li huwa mpjegat ta' aġenzija ta' l-impjieg temporanju u mhux ta' l-unità (klijent) li jaħdem magħha. Skond din it-tifsira, l-gruppi nklużi huma: - proprejatarji ħaddiema mħallsa, - studenti li għandhom impenn formali fejn huma jikkontribwixxu għall-proċess tal-produzzjoni ta' l-unità b'kumpens bħala remunerazzjoni u/jew servizzi edukattivi, - impjegati ngaġġati taħt kuntratt disinjat speċifikament li jħajjar ir-reklutaġġ ta' persuni mhux impjegati, - ħaddiema li jaħdmu mid-dar jekk hemm ftehim espliċitu li l-ħaddiem tad-dar huwa remunerat fuq il-bażi tax-xogħol magħmul u huma nklużi fil-lista ta' l-impjegati. In-numru ta' impjegati jinkludi, ħaddiema part-time, ħaddiema staġjonali, persuni fuq strajk jew fuq assenza għal terminu qasir, imma jeskludi persuni fuq assenza għall-terminu fit-tul. In-numru ta' impjegati ma jinkludix ħaddiema volontarji. In-numru ta' impjegati għandu jiġi stabbilit bħala figura rappresentattiva għall-perjodu ta' referenza. Varjabbli 220: Sigħat maħduma Hija l-mira ta' l-indiċi tas-sigħat maħduma li juri l-iżvilupp fuq il-volum tax-xogħol magħmul. In-numru totali ta' sigħat maħduma mill-impjegati jirrapresenta in-numru magħdud ta' sigħat realment maħduma għall-produzzjoni fl-unità ta' l-osservazzjoni matul il-perjodu ta' referenza. Tali varjabbli jeskludi sigħat imħallsa imma mhux realment maħduma bħalma hu leave annwali, vaganzi u leave fuq mard. Teskludi wkoll brejk għall-ikla u vjaġġar bejn id-dar u x-xogħol. Inkluzi huma s-sigħat realment maħduma matul sigħat normali tax-xogħol; sigħat maħduma b'żieda ma dawk; ħin li huwa mqatta fil-post tax-xogħol fuq ħidmiet bħalma hu l-preparament tas-sit u ħin li jikkorrispondi ma perjodi qosra ta' serħan fuq il-post tax-xogħol. Jekk in-numru eżatt ta' sigħat realment maħduma m'huwiex magħruf, jista’ jiġi stmat fuq il-bażi tan-numru teoretiku ta' sigħat ta' xogħol u r-rata medja ta' assenzi (mard, maternità, eċċ.). Skond din it-tifsira, il-partiti nklużi huma: - l-ammont totali ta' sigħat realment maħduma: - matul is-sigħat regolari ta' xogħol, - sahra, kemm jekk imħallsa jew mhux imħallsa [6], - matul l-iljieli, l-Ħdud jew vaganzi pubbliċi, - iż-żmien imqatta’ fuq ħidmiet bħalma huwa preparament tax-xogħol, tħejjija, manutenzjoni u tindif ta' l-għodda u l-kitba ta' kartuniet tax-xogħol u rapporti, - żmien imqatta’ fuq il-post tax-xogħol li matulu l-ebda xogħol ma jsir minnħabba, per eżempju, waqfien tal-magni, aċċidenti jew nuqqas okkażjonali ta' xogħol imma li għaliħ isir ħlas skond il-kuntratt ta' l-impjieg, - perjodi qosra ta' mistrieħ fuq il-post tax-xogħol, inkluzi waqfien għat-té u l-kafé. Il-partiti esklużi huma: - sigħat imħallsa imma mhux maħduma minnħabba leave, mard, aċċidenti, strajks, magħluqa barra, ħin laxk, eċċ., - ħin imqatta’ fuq waqfien għall-ikel, - vjaġġar bejn id-dar u x-xogħol. Varjabbli 230: Pagi u salarji Huwa l-mira ta' l-indiċi tal-pagi u salarji li japprossimaw l-iżvilupp tal-kont tal-pagi u s-salarji. Pagi u salarji huma mfissra bħala r-remunerazzjoni totali, bi flus jew mod ieħor, lil kull persuna magħduda fuq l-elenku tal-pagi (inkluz ħaddiema li jaħdmu mid-dar), b’kumpens għal xogħol magħmul matul il-perjodu tar-rendikont, irrispettivament jekk jiġiex imħallas fuq il-bażi ta' ħin maħdum, produzzjoni jew bl-imqieta’ u jekk tiġiex imħallsa regolarment. Pagi u salarji jinkludu l-valuri ta' kull kontribuzzjoni soċjali, taxxi ta' valur tal-bejgħ, eċċ, pagabbli mill-impjegat ukoll jekk jiġu realment miżmuma minn min iħaddem u direttament imħallsa lil skemi ta' assigurazzjoni soċjali, awtoritajiet ta' t-taxxa, eċċ. f'isem l-impjegat. Pagi u salarji ma jinkludux kontribuzzjonijiet soċjali pagabbli minn min iħaddem. Il-pagi u s-salarji jinkludu: kull rigal, bonuses, pagamenti ex gratia, pagamenti tat-13-il xahar, pagamenti ta' firda, akkomodazzjoni, trasport, għoli tal-ħajja, u konċessjonijiet tal-familja, manċi, kummissjoni, miżati ta' attendenza, eċċ. riċevuti mill-impjegati, kif ukoll taxxi, kontribuzzjonijiet tas-sigurtà soċjali u kull ammont ieħor pagabbli minn min iħaddem u miżmum fis-sors minn min iħaddem. Pagamenti lill-ħaddiema ta' l-aġenzija m'humiex inklużi f'pagi u salarji. Skond din it-tifsira, l-partiti nklużi huma: - kull paga bażika u salarju pagabbli f'intervalli regolari, - rati għola ta' ħlas għas-sahra, xift ta' bil-lejl, xogħol fi tmiem il-ġimgħa, eċċ., - kull benefiċċju, rigal jew bonusijiet imħallsa minn min iħaddem, bħal ma hu: - għoli tal-ħajja, akkomodazzjoni, benefiċċji lokali jew ta' espatrijazzjoni, - benefiċċji fuq l-ikel, - benefiċċji għall-ivvjaġġar lejn u mix-xogħol, - bonuses tal-vaganzi, paga tat-tlettax-il xahar, - benefiċċji realment imħallsa għal vaganzi annwali mhux meħuda, - ħruġ, bonuses tal-produzzjoni jew produttività, - kull benefiċċju extra għax-xogħol f'kondizzjonijiet estremi bħat-trab, ħmieġ, temperatura, duħħan, periklu, eċċ. - ħlas ta' tmiem l-impjieg realment imħallas lill-impjegati ssensjati, - benefiċċji għall-proposti ta' titjieb u miżati tal-brevett imħallsa lill-persuna impjegata, - miżati tad-diretturi u l-impjegati - benefiċċji tal-familja mħallsa minn min iħaddem taħt ftehim kollettiv, - kummissjonijiet, - valur ta' ishma bonus imqassma b'xejn lill-impjegati, - pagamenti magħmula minn min iħaddem lill-ħaddiema, taħt skemi ta' tfaddil jew skemi oħra, - taxxi, kontribuzzjonijiet u kull somma oħra mħallsa lill-impjegati u mnaqqsa minn min iħaddem, - kull pagament b'mod ieħor. Il-partiti esklużi huma: - kontribuzzjonijiet soċjali statutorji pagabbli minn min iħaddem, - ftehim kollettiv milħuq, kontribuzzjonijiet soċjali volontarji u kuntrattwali pagabbli minn min iħaddem, - kontribuzzjonijiet soċjali attribwiti (benefiċċji soċjali mħallsa direttament minn min iħaddem), - benefiċċji mħallsa lill-impjegati għax-xiri ta' għodda, tagħmir u lbies speċjali meħtieġa għax-xogħol tagħhom jew dik il-parti tal-pagi u s-salarji tagħhom li taħt il-kuntratti ta' l-impjieg tagħhom huma meħtieġa sabiex jiddedikaw għal tali xiri, - taxxi mħallsa minn min iħaddem fuq il-pagi u salarji totali mħallsa, - rimbors ta' l-impjegati għall-ivvjaġġar, tneħħija, separazzjoni, spejjeż tal-lukanda u divertiment, miżati ta' telefon eċċ magħmula fil-kors tad-dmirijiet tagħhom, - ħlas għal taħriġ vokazzjonali (spejjeż ta' taħriġ), esklużi ħlasijiet u salarji ta' l-apprentisti, - pagi u salarji li min iħaddem jibqa’ jħallas fil-każ ta' mard, aċċident okkupazzjonali, leave tal-maternità jew ħidma ta' perjodu qasir, - kull spiża ta' ħlas ta' xogħol pagabbli minn min iħaddem: - spejjeż tar-reklutaġġ - spiża soċjali bħalma hu r-rimbors ta' spejjeż korrenti fuq it-trasport ta' l-impjegati lejn u mix-xogħol, kemm jekk din ssir permezz tal-mezzi stess ta' l-intrapriża jew partijiet terzi f'isem l-intrapriża, pagamenti lill-fondi ta' t-trejd unjin, - dritt għal stokks [7]. Għall-evalwazzjoni ta' pagamenti b'mod ieħor ir-regola li ġejja tapplika: pagamenti b'mod ieħor prodotti minn min iħaddem għandhom jiġu vvalutati bil-prezzijiet tal-produttur; pagamenti mixtrija minn min iħaddem għandhom jiġu vvalutati bil-prezzijiet tas-suq. Varjabbli 310: Prezzijiet tal-produzzjoni Hija l-mira ta' l-indiċi tal-prezzijiet maħruġa li jkejjel l-iżvilupp kull xahar tal-prezzijiet tat-transazzjoni ta' l-attivitajiet ekonomiċi. L-indiċi tal-prezz tal-output domestiku għall-attività ekonomika jkejjel l-izvilupp tal-prezz medju ta' kull oġġett u servizzi relatati li jirriżulta minn dik l-attività u mibjugħa fis-suq domestiku. L-indiċi tal-prezz mhux domestiku juri l-izvilupp tal-prezz medju (konvertit f'munita lokali) ta' kull oġġett u sevizz relatat li jirriżulta minn dik l-attività u mibjugħa barra s-suq domestiku. Meta kkombinati, dawn iż-żewġ indiċi juru l-medja tal-prezz ta' żvilupp fuq kull oġġett u servizz relatat li jirriżulta minn attività. Huwa essenzjali li kull karatteristika tal-prezz stabbilit tal-prodotti jingħata kont tagħha, inkluz il-kwantità ta' unitajiet mibjugħa, it-trasport provdut, ir-rimbors, il-kondizzjonijiet ta' servizz, kondizzjonijiet ta' garanzija u destinazzjoni. L-ispeċifikazzjoni għandha tkun tali li f'perjodi ta' referenza sussegwenti, l-unità ta' l-osservazzjoni hija kapaċi weħidha li tiddentifika l-prodott u li tipprovdi l-prezz xieraq għal kull unità Ir-regoli li ġejjin japplikaw għat-tifsira tal-prezzijiet: - il-prezz xieraq huwa l-prezz ta' barra l-fabbrika [8] li jinkludi kull dazju u taxxa fuq l-merkanzija jew servizzi fatturati bl-unità bl-eċċezzjoni tal-VAT fatturata mill-unità vis-a-vis il-klijent tagħha u taxxi simili mnaqqsa direttament marbuta mal-valur tal-bejgħ. - jekk spejjeż ta' trasport huma nklużi, din għandha tkun parti mill-ispeċifikazzjoni tal-prodott, - sabiex tintwera l-evoluzzjoni vera tal-movimenti tal-prezz, għandu jkun prezz attwali ta' transazzjoni, u mhux prezz elenkat, - l-indiċi tal-prezz tal-output għandu jagħti kont tal-bidliet fil-kwalità fil-prodotti, - il-prezz miġbur f'perjodu għandu jirreferi għall-ordnijiet magħmula matul il-perjodu t (mument ta' l-ordni), mhux fil-mument meta l-kommoditajiet jħallu l-bibien tal-fabbrika. - għal prezzijiet ta' l-output fis-suq mhux domestiku, il-prezz għandu jiġi kkalkulat fil-fruntieri nazzjonali, fob (free on board). L-informazzjoni tal-prezz miġbura tirreferi preferibbilment għal jum partikolari f'nofs il-perjodu ta' referenza. Jekk l-ebda informazzjoni tal-prezz m’hija disponibbli fil-jum in kwistjoni, il-prezz jista’ jirrapreżenta medja fuq il-perjodu kollu. L-indiċi tal-prezz tal-output għall-kostruzzjoni jista’ jiġi wżat bħala approssimazzjoni għall-varjabbli ta' l-ispiża tal-kostruzzjoni. Huma jkejjlu l-evoluzzjoni ta' bini residenzjali eskl;użi residenzi għall-komunitajiet, bini mhux residenzjali, prezzijiet ta' l-art u l-ħlas tal-perit u ħlas ieħor. Huma jirriflettu l-prezzijiet mħallsa mill-klijent lill-kumpannija tal-kostruzzjoni. Għalhekk huma ma jirriflettux biss il-varjazzjonijiet tal-fatturi fuq l-ispejjeż tal-kostruzzjoni, imma wkoll il-bidliet fil-produttività u l-marġni tal-profitt. B'żieda, differenza temporanja teżisti bejn il-prezz tal-output u l-ispejjeż korrispondenti tal-produzzjoni. Varjabbli 311: Prezzijiet tal-output tas-suq domestiku Varjabbli 312: Prezzijiet tal-output tas-suq mhux domestiku Il-miri u l-karatteristiċi ta' l-indiċi għall-varjabbli 310 (prezzijiet tal-ħruġ) japplikaw ukoll għall-indiċi ta' distinzjoni bejn prezzijiet ta' l-output domestiċi u prezzijiet ta' l-output mhux domestiċi. L-indiċi tal-prezzijiet domestiċi u mhux domestiċi jeħtieġu indiċi tal-prezzijiet tal-output separati li jiġu miġbura skond id-destinazzjoni tal-prodott. Id-destinazzjoni hija stabbilita mir-residenza tal-parti terza li għamlet l-ordni jew xtrat il-prodott. Is-suq domestiku huwa mfisser bħala resident tal-parti terza fl-istess territorju nazzjonali bħall-unità ta' l-osservazzjoni. Varjabbli 313: Indiċi tal-valur ta' l-unità L-indiċi tal-valur fuq l-unità jista’ jiġi wżat bħala approssimazzjoni għall-prezzijiet ta' l-output mhux domestiku. Għall-iskopijiet ta' dan l-indiċi, valuri ta' l-unità huma kkalkulati bħala l-valur tal-bejgħ tal-prodott diviż bil-kwantità mibjugħa derivata minn tagħrif ta' kummerċ barrani. Dan il-valur ta' l-unità huwa mbagħad trattat bħala l-prezz medju tal-prodott u l-indiċi kkalkulati bl-istess mod bħall-indiċi tradizzjonali tal-output tal-prezz. Varjabbli 320: Spejjeż tal-kostruzzjoni Huwa l-mira ta' l-indiċi ta' l-ispejjeż tal-kostruzzjoni li juri l-evoluzzjoni ta' l-ispejjeż magħmula mill-kuntrattur sabiex jagħmel il-proċess ta' kostruzzjoni. L-indiċi ta' l-ispejjeż tal-komponenti (spejjeż tal-materjal u spejjeż tax-xogħol) juru l-iżviluppi tal-prezz tal-fatturi tal-produzzjoni wżati fl-industrija tal-kostruzzjoni. L-indiċi ta' l-ispiża tal-kostruzzjonu huwa kkalkulat hekk: +++++ TIFF +++++ Spejjeż li jikkostitwixxu komponenti għall-ispejjeż tal-kostruzzjoni huma wkoll apparat u tagħmir, trasport, enerġija u spejjeż oħra. Spejjeż tal-perit m'humiex parti mill-ispejjeż tal-kostruzzjoni. Varjabbli 321: Spejjeż tal-materjal L-indiċi ta' l-ispejjeż tal-materjal huwa ġeneralment ikkalkulat bl-użu tal-prezzijiet tal-materjal. Il-prezzijiet tal-materjal għandhom ikunu msejsa fuq il-prezzijiet reali milli fuq il-prezzijiet elenkati. Il-prezzijiet għandhom ikunu msejsa fuq kampjun tal-prodotti u l-fornituri. Il-prezzijiet huma vvalutati eskluz il-VAT. Varjabbli 322: Spejjeż tax-xogħol L-indiċi ta' l-ispejjeż tax-xogħol għandu jkopri l-pagi u s-salarji u l-ħlas tas-sigurtà soċjali għall kull persuna mpjegata. Ħlas tas-sigurtà soċjali jinkludi: (i) Kontribuzzjonijiet soċjali statutorji pagabbli minn min iħaddem, (ii) kolletivament miftehma, kontribuzzjonijiet soċjali kuntrattwali u volontarji pagabbli minn min iħaddem u (iii) kontribuzzjonijiet soċjali mputati (benefiċċji soċjali direttament imħallsa minn min iħaddem). Varjabbli 411: Permessi tal-bini numru ta' djar Huwa l-mira ta' l-indiċi tal-permessi tal-bini għan-numru tad-djar sabiex jintwera l-iżvilupp futur ta' l-attività tal-kostruzzjoni f'termini ta numri ta' unità. Permess ta' bini huwa awtorizzazzjoni li jinbeda xogħol fuq proġett ta' bini. Bħala tali, permess huwa l-istadju finali ta' awtorizzazjoni ta' ippjanar u bini mill-awtoritajiet pubbliċi, qabel ma jinbeda ix-xogħol. Indiċi bbażat fuq dawn il-permessi għandu jipprovdi ndikazzjoni tajba tal-piz tax-xogħol fuq l-industrija tal-bini fil-futur qrib, għalkemm dan jista’ ma jkunx il-każ fejn proporzjon kbir ta' permessi m'humiex użati jew fejn hemm dewmien kbir bejn il-permessi u l-bidu tal-bini. Indiċi għan-numru ta' permessi huwa miġbur għall-bini residenzjali ta' dar waħda u bini residenzjali bżewġt idjar jew aktar. Dar hija kamra jew grupp ta' kmamar u l-aċċessorji tagħhom f'bini permanenti jew parti minn dan separata strutturalment li minnħabba l-mod kif inbniet, mibnija mill-ġdid, konvertita u kompluta, hija maħsuba għall-abitazzjoni privata. Għandu jkollha aċċess separat għat-triq (direttament jew permezz ta' ġnien jew artijiet) jew għal spazju komuni fi ħdan il-bini (garigor, passaġġ, gallarija, eċċ.). Kmamar stakkati għall-abitazzjoni li kjarament għandhom jintużaw bħala parti mid-dar għandhom jiġu magħduda bħala parti mid-dar. Dar għalhekk tista’ tkun magħmula minn bini separat fi ħdan l-istess magħlaq, b'dan illi jkun kjarament maħsub għall-abitazzjoni mill-istess nies kollha tad-dar privatament. Varjabbli 412: Permessi tal-bini metri kwadri ta' medda ta' art utli jew daqs ta' kejl alternattiv. Huwa l-l-mira ta'l-indiċi tal-permessi tal-bini għal medda utli ta' l-art sabiex jintwera l-iżvilupp futur ta' l-attività tal-kostruzzjoni f'termini ta' volum. Permess ta' bini huwa awtorizzazzjoni li jinbeda xogħol fuq proġett ta' bini. Bħala tali permess huwa l-istadju finali ta' awtorizzazjoni ta' ippjanar u bini mill-awtoritajiet pubbliċi, qabel ma jinbeda ix-xogħol. Indiċi bbażati fuq dawn il-permessi għandu jipprovdi indikazzjoni tajba tal-piz tax-xogħol fuq l-industrija tal-bini fil-futur qrib, għalkemm dan jista’ ma jkunx il-każ fejn proporzjon kbir ta' permessi m'humiex użati jew fejn hemm dewmien kbir bejn il-permessi u l-bidu tal-bini. L-indiċi huwa miġbur kull metru kwadru ta' medda ta' art utli ta' bini li għalihom permessi ġew mogħtija. Il-medda ta' art utli f'binja [9] huwa mkejjel fi ħdan il-ħitan esterni tagħha, minbarra: - medded ta' kostruzzjoni (e.g. erja ta' komponenti ta' demarkazzjoni, appoġġi, kolonni, pilastri, trombi, ċmieni), - Medded funzjonabbli għall-użu anċillari (e.g. medded meħuda minn stallazjonijiet tas-sħana u arja kondizzjonata, jew ġeneraturi ta' l-enerġija). - mgħoddijiet komuni (e.g. żoni ta' garigori, lifts, skalaturi). Il-parti taż-żona utli kollox ma’ kollox ta' bini wżat għal skopijiet residenzjali jinkludu l-medda wżata għall-kċejjen, kmamar fejn jgħixu, kmamar tas-sodda u kmamar anċillari, kantini u kmamar komuni wżati mis-sidien ta'l-unitajiet residenzjali. Miżuri oħra jistgħu jintużaw kemm-il darba huma ma jkunux ambigwi u wżati konsistentement mill-Istati Membri kif permessi fl-Anness B(ċ)(1) li jinsab mar-Regolament (KE) Nru 1165/98. Ir-Regolament (KE) Nru 1165/98 jirreferi għall-klassifikazzjoni CC fit talba ta' tagħrif dwar permessi ta' bini għall-kategoriji differenti ta' bini. Il-kategorija "bini ieħor" tar-Regolament (KE) Nru 1165/98 jinkludi l-kategoriji li ġejjin fil-klassifikazzjoni CC: - lukandi u bini simili, - bini ta' negozju ta' bejgħ bl-imnut u bl-ingrossa, - bini ta' traffiku u komunikazzjoni, - bini ndustrijali u mħażen, - bini ta' divertiment pubbliku, edukazzjoni, sptar jew kura istituzzjonali, - bini ieħor mhux residenzjali. Varjabbli 330: Deflatur tal-bejgħ Hija l-mira tad-deflatur tal-bejgħ li jaġġusta l-valur tal-bejgħ fuq l-impatt tal-bidliet tal-prezzijiet. Id-deflatur tal-bejgħ fin-negozju bl-imnut huwa deflatur mhux tas-servizz provdut imma ta' l-merkanzija mibjugħa. Il-prezzijiet użati sabiex jiġi kkalkulat id-deflatur għal attività huwa kkalkulat bħala medja wieghted ta' l-indiċi tal-prezz ta' merkanzija rilevanti għal dik l-attività. Huwa essenzjali li kull karatteristika tal-prezz stabbilit tal-prodotti jingħatya kont tagħha, inkluz il-kwantità ta' unitajiet mibjugħa, trasport provdut, rimbors, kondizzjonijiet ta' garanzija u destinazzjoni. L-ispeċifikazzjoni għandha tkun tali li f'perjodi ta' referenza sussegwenti, l-unità ta' l-osservazzjoni hija kapaċi weħidha li tiddentifika l-oġġett u li tiprovdi l-prezz xieraq għal kull unità. Sabiex tintwera l-evoluzzjoni vera tal-movimenti tal-prezz, għandu jkun prezz attwali ta' transazzjoni, u mhux prezz elenkat., L-informazzjoni tal-prezz miġbur tirreferi preferibilment għal tagħrif speċifiku matul ix-xahar. Tifsira ta' territorju ekonomiku Territorju ekonomiku jinkludi il-partiti li ġejjin: - it-territorju ġeografiku amministrat minn gvern nazzjonali li fi ħdanu jeżisti il-moviment liberu tal-persuni, merkanzija, servizzi u kapital, - kull żona ħielsa, inkluzi mħażen depożti u fabbriki taħt il-kontroll tad-dwana, - l-ispazju ta' l-ajru nazzjonali, ilmijiet territorjali u l-ixkaffa kontinentali li tinsab f'ilmijiet internazzjonali, li fuqu il-pajjiz igawdi drittijiet esklussivi, - enklavi territorjali, jiġifieri territorji ġeografiċi li jinsabu fil-bqija tad-dinja u wżati, taħt trattati nternazzjonali jew patti ta' ftehiem bejn Stati, minn aġenziji ġenerali tal-gvern tal-pajjiz (ambaxxati, konsulati, bażi militari, bażi xjentifiċi, eċċ.) - depożiti taż-żejt, gass naturali, eċċ. f'ilmijiet territorjali barra l-ixkaffa kontinentali tal-pajjiz, imħaddma minn taqsimiet residenti fit-territorju kif imfisser qabel. It-territorju ekonomiku jeskludi l-partiti li ġejjin: - enklavi extraterritorjali (i.e. il-partijiet tat-territorju ġeografiku tal-pajjiz stess użat minn aġenziji ġenerali tal-gvern ta' pajjiżi oħra, mill-istituzzjonijiet ta' l-Unjoni Ewropea jew minn organizzazjonijiet internazzjonali taħt trattati nternazzjonali jew patti ta' ftehim bejn l-Istati). Din it-tifsira ssegwi s-Sistema Ewropea tal-Konteġġi (ESA) 1995, paragrafi 2.05-2.06. Id-differenza bejn swieq domestiċi u mhux domestiċi għandha tiġi nterpretata għall-iskopijiet ta' l-istatistika għal terminu qasir skond it-territorju ta' l-Istati Membri. Din it-tifsira tista’ tiġi riveduta fil-futur sabiex tagħti kont speċifiku ta' l-integrazzjoni monetarja Ewropea b'konformità ma regolamenti oħra rilevanti. [1] Il-fehma komuni tat-terminu "indiċi ta' produzzjoni" bħala "evoluzzjoni ta' valur miżjud" tikontradixxi t-tifsira ta' "produzzjoni" fil-qafas tal-konteġġi nazzjonali jew statistika strutturali tan-negozju, imma madankollu hija t-terminu korrett tradizzjonalment użat f'din iż-żona ta' statistika tan-negozju. It-terminu "indiċi tal-valur miżjud" ma jintuża qatt fil-prattika. Billi l-indiċi jsegwi l-evoluzzjoni tal-produzzjoni bi prezzijiet kostanti, minn xi daqqiet it-terminu "indiċi tal-volum tal-produzzjoni" huwa wżat. It-terminu indiċi tal-produzzjoni huwa dejjem użat f'dan it-test bħala indiċi ta' kwantità, fi kliem ieħor bi prezzijiet kostanti. [2] Il-konteġġi nazzjonali ntoduċew il-kunċett ta' "valur miżjud bi prezzijiet bażiċi". Bi tqabbil ma’ valur miżjud bi spejjeż fatturali, tinkludi taxxi marbuta mal-produzzjoni, imma sussidji mħaddma fuq produzzjoni huma esklużi. Il-konformità mal-konteġġi nazzjonali tista’ tintroduċi ċertu vantaġġi, għalhekk L-Istati Membri jistgħu jużaw il-kunċett ta' valur miżjud bi prezzijiet bażiċi bħala prokura għall-valur miżjud għal spejjeż fatturali. [3] L-espressjonijiet "dħul", "bejgħ", "twassil" u "ġarr" huma ta' spiss użati bħala sinonimi fil-kuntest ta' statistika ta' terminu qasir. [4] Ir-regoli tal-konteġġi nazzjonali għandhom jintużaw bħala prinċipji gwida ta' x'tinkludi u ma tinkludhiex. [5] Il-ħaddiema tal-familja mhux imħallsa ġew magħduda bħala materja ta' prinċipju għalkemm figuri preċiżi huma diffiċli li jinġiebu. [6] Xogħol ta' sahra mhux imħallas huwa diffiċli li wieħed jikseb fl-Istati Membri varji imma, madankollu, inkluż bħala materja ta' prinċipju. [7] Drittijiet ta' stokks ġew esklużi prinċipalment għal raġunijiet prattiċi marbuta mad-diffikultajiet ta' tifsira ħarmonizzata u ġbir ta' tagħrif għalkemm huma ta' spiss ikkunsidrati bħala kumpens għal xogħol marbut ma’ l-eżekuzzjoni totali tal-kumpannija. [8] Jew ekwivalenti għall-attivitajiet barra l-manifattura. [9] It-tifsira ta' medda ta' art utli hija konformi mal-Klassifikazzjoni ta' t-Tipi ta' Kostruzzjoni li hi stess tirreferi għal li-Standards Statistiċi u Studji, Nru 40, Nazzjonijiet Uniti, New York 1987, u Standards Stastistiċi u Studji, Nru 43, Nazzjonijiet Uniti, New York 1994. --------------------------------------------------